Приложение към

Заповед № 95-00-35/16.01.2018 г.

ВЪТРЕШНИ ПРАВИЛА

за условията и реда за набиране, оценка, подбор, одобрение и изпълнение на проекти по предоставяне на безвъзмездна финансова помощ, като официална помощ за развитие по двустранна линия

Раздел І. ОБЩИ ПОЛОЖЕНИЯ

Чл. 1. Настоящите вътрешни правила уреждат условията и реда за набиране, оценка, подбор, одобрение и изпълнение на проекти по предоставяне на безвъзмездна финансова помощ в рамките на българската официална помощ за развитие по двустранна линия (по-нататък за краткост „проекти”).

Чл.2. Правилата имат за цел уреждане на процедурата по планиране, подбор и изпълнение на проектите при спазване на принципите по чл. 3 от Постановление № 234 на Министерския съвет от 1.08.2011 г. на политиката на Република България на участие в международното сътрудничество за развитие, обн. ДВ, бр. 61 от 2011 г., посл. изм. и доп. , ДВ, бр. 41 от 2016 г., както и процедурата по осъществяване на текущ контрол и мониторинг на изпълнението на проектите.

Раздел ІІ. НАБИРАНЕ И ОЦЕНКАНА ПРОЕКТНИ ПРЕДЛОЖЕНИЯ

Чл. 3.(1) В срок до 30 април на предходната година дирекция „ООН и сътрудничество за развитие” (по-нататък за краткост „дирекция „ООНиСзР”) координира с ресорните министерства възможните области на експертиза, добри практики и опит в съответствие с действащата Средносрочна програма за помощ за развитие, в които Република България би могла да реализира проекти по политиката за развитие в приоритетните страни.

(2) Дирекция „ООНиСзР“ съвместно със съответните териториални дирекции и дирекция „Бюджет и финанси” определят максималният размер на финансовите средства за безвъзмездна финансова помощ, които могат са бъдат отпуснати за реализиране на проекти за развитие по страни- партньори, за следващата календарна година.

(3) Предоставянето на средства за безвъзмездна финансова помощ за изпълнение на проекти, надвишаващи определения по реда на ал. 2 максимален размер на финансовите средства за безвъзмездна финансова помощ за съответната страна-партньор, се допуска само по изключение, въз основа на мотивирана докладна записка от териториалната дирекция, съгласувана с дирекции „ООНиСзР” и „Бюджет и финанси”. Докладната записка се одобрява от министъра на външните работи.

Чл. 4. (1) На основата на получената информация по чл. 3, ал. 1 до края на месец май на предходната година дирекция „ООНиСзР” изготвя и изпраща грама с указания до задграничните представителства на Република България относно:

1. конкретните условия и изисквания за кандидатстване за предоставяне на безвъзмездна финансова помощ за изпълнение на проекти по отделните направления и страни, както и условията за изпълнение на одобрените проекти;
2. определеният по реда на чл. 3, ал. 2 максимален размер на финансовите средства за безвъзмездна финансова помощ.

(2) Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8 от Постановление № 234 на Министерския съвет от 1.08.2011 г. на политиката на Република България на участие в международното сътрудничество за развитие.

Чл.5. В изпълнение на получените указания задграничните представителства проучват интереса на страните-партньори за осъществяване на проекти по отделните направления.

Чл. 6. (1) В зависимост от тематичната област и потенциалните бенефициенти, задграничното представителство публикува обява за приемане на проектни предложения на интернет-страницата на представителството в срок до края на месец юни на предходната година, като обявата следва да съдържа конкретни параметри:

1. цел и обхват на проекта;

2. целеви групи;

3. очаквани резултати;

4.максималната допустима стойност на проекта;

5. допустимите категории разходи и максималния размер на разходите за изпълнение на проекта;

6. срок на подаване на предложенията;

7. указания към кандидатите за начина на кандидатстване, сроковете и адреса, на който да се подават проектните предложения;

8. необходими документи за кандидатстване.

9. формуляр за предварителен подбор и критерии за оценка, където е приложимо.

(2) Ръководителят на задграничното представителство определя със своя заповед длъжностни лица, които приемат предложенията и извършват предварителен подбор на проектните предложения, които отговарят на изискванията, посочени в обявата. Подборът включва извършването на оценка на административното съответствие и допустимостта, техническа и финансова оценка.

(3) При извършването на техническата и финансовата оценка на проектните предложения, свързани с доставка на стоки или със строителство, длъжностните лица по ал. 2 събират три индикативни ценови оферти за извършване на предложените с проектното предложение дейности и вземат предвид средната им стойност или друга официална информация в страната, в която ще се реализира проекта относно средните стойности за предложените дейности.

(4) Длъжностните лица по ал. 2 изготвят мотивиран доклад, в който правят анализ на постъпилите проектни предложения и оценяват тези от тях, които отговарят на изискванията. Ръководителят на задграничното представителство изпраща до дирекция „ООНиСзР” доклада на длъжностните лица, ведно с проектните предложения, които отговарят на изискванията, в срок до края на м. август на предходната година.

Чл.7. Въз основа на получените от задграничните представителства по реда на чл. 6 доклади и проектни предложения, дирекция „ООНиСзР”:

1. извършва анализ на предложените проекти относно съответствието им с поставените изисквания;
2. при необходимост изисква допълнителна информация от задграничните представителства;
3. съвместно със съответните териториални дирекции, в срок до 10 септември на предходната година, изработва указания за работата на комисията за оценка на проектните предложения, които се утвърждават от министъра на външните работи.

Чл.8. В срок до 15 септември на предходната година министърът на външните работи със своя заповед назначава комисия за оценка на проектните предложения. В комисията участват представители на дирекция „ООНиСзР”, на съответните териториални дирекции, на дирекция „Бюджет и финанси”, на дирекция „УСиМТО”, както и при необходимост - независими експерти в съответната област.

Чл. 9.(1) В срок до 20 работни дни от издаването на заповедта по чл. 8 комисията извършва оценка на получените проектни предложения, вкл. техническа и финансова оценка и мотивирано предлага списък на предложените за одобрение проектни предложения и размерът на безвъзмездната финансова помощ, която да бъде предоставена за всеки от тях.

(2) Комисията, чрез дирекция „ООНиСзР”, може да изисква допълнителна информация и документи във връзка с проектните предложения от задграничните представителства.

(3) За заседанията на комисията се съставят протоколи, а резултатът от дейността й се обективира в доклад.

(4) Дирекция „ООНиСзР”:

1. изпраща за информация доклада от работата на оценителната комисия до членовете на междуведомствената работна група”Политика за развитие”;

2. извършва съгласуване на предложените за изпълнение проекти с Министерството на финансите за съответствие с приложимите правила за държавните помощи.

(5) Докладът на комисията, съдържащ предложение относно проектите през следващата година, които да бъдат финансирани от средствата, предвидени за българската официална помощ за развитие по двустранна линия се представя на министъра на външните работи за одобрение. Към доклада се прилагат протоколите от заседанията на комисията.

Чл. 10. (1) Въз основа на одобрения от министъра на външните работи доклад на комисията по чл. 9, дирекция „ООНиСзР” изготвя проект на решение на Министерския съвет за даване на съгласие за предоставяне на безвъзмездна финансова помощ за изпълнение на одобрените проектни предложения.

(2) Изготвянето, съгласуването и внасянето за разглеждане в Министерския съвет на проекта на решение на Министерския съвет и на придружаващите го документи, се извършва от дирекция „ООНиСзР”, при условията и по реда на „Вътрешните правила за условията и реда за представяне на проекти на актове в Министерския съвети на становища по чл. 32 от Устройствения правилник на Министерския съвет и на неговата администрация и по чл. 5, ал. 1 от Закона за международните договори на Република България”, утвърдени със заповед № 95-00-463/21.10.2014 г. на министъра на външните работи, посл. изм. със заповед № 95-00-218/7.06.2017 г. на министъра на външните работи.

(4) Внасянето на проекта на решение за приемане от Министерския съвет се извършва в срок до 15 януари на годината, в която ще се изпълняват проектите.

(5) Одобрените за изпълнение проекти се включват от дирекция „ООНиСзР” в годишния план-график на българската помощ за развитие.

Раздел ІІІ. СКЛЮЧВАНЕ НА СПОРАЗУМЕНИЯ ЗА ИЗПЪЛНЕНИЕ НА ПРОЕКТИТЕ И МОНИТОРИНГ

Чл. 11. (1) Дирекция „ООНиСзР” информира задграничните представителства за решението на Министерския съвет по чл. 10, въз основа на което ръководителите на задграничните представителства сключват споразумения, в съответствие с одобрения от Министерския съвет типов образец на споразумение, с бенефициента на безвъзмездната финансова помощ, в което се определят основните права и задължения на страните.

(2) В споразуменията с бенефициентите задължително се включва клауза, с която бенефициентите се задължават да спазват изискванията на местното законодателство, като прилагат всички относими към изпълнението на проекта норми на същото, включително снабдяване с необходимите разрешителни и съблюдаване прилагането на съществуващите стандарти; да представят междинни и окончателни финансови отчети за изразходваните средства по пера, както и заключителен доклад за извършените дейности по проекта.

Чл. 12. (1) Контрол върху изпълнението на проектите, вкл. върху изпълнението на предвидените в споразумението задължения на бенефициента, се извършва от определено със заповед на ръководителя на задграничното представителство длъжностно лице. Контролът върху представените от бенефициента финансови документи се осъществява от завеждащия финансово-административната служба на задграничното представителство или от лицето, което е определено да води финансово-стопанската му дейност.

(2) Плащания по споразумението /междинни и окончателни/ се извършват след верифициране с цел потвърждаване допустимостта на извършените разходи, при наличие на физически напредък на проекта и при условие, че бенефициентът е изпълнил всички свои задължения по споразумението. Разходите се доказват въз основа на заверени фактури и/или счетоводни документи с еквивалентна доказателствена стойност.

(3) Мониторинг върху изпълнението на проектите и изразходването на средствата съгласно чл. 26 от Постановление №234 на Министерския съвет от 01.08.2011г. за политиката на Република България на участие в международното сътрудничество на развитие се извършва от определени със заповед на министъра на външните работи представители на дирекция „ООНиСзР”, на съответната териториална дирекция, на дирекция „Бюджет и финанси” и на дирекция „УСиМТО”. При необходимост, за извършването на мониторинг на изпълнението на проекта, определените длъжностни лица могат да бъдат командировани по реда на Наредбата за служебните командировки и специализации в чужбина, приета с Постановление № 115 на Министерския съвет от 2004 г., обн. ДВ, бр. 50 от 2004 г., посл. изм. ДВ, бр. 2 от 2017 г., за извършване на фактическа и документална проверка на място.

РАЗДЕЛ ІV. ДРУГИ РАЗПОРЕДБИ

Чл. 13. Българската помощ за развитие се отчита в съответствие със съществуващите международни донорски механизми, въведени от Комитета по подпомагане на развитието при ОИСР, съгласувано с ресорните ведомства, участващи в изпълнението на проекти по помощта за развитие.

Чл. 14. В съответствие с чл. 28, ал. 2 от Постановление № 234 на Министерския съвет от 1.08.2011 г. за политиката на Република България на участие в международното сътрудничество за развитие дирекция „ООНиСзР”, съгласувано със съответната териториална дирекция, публикува на официалната интернет страница на Министерството на външните работи информация за осъществяваните проекти, включваща дейностите, основните участници и параметри на бюджета.

ДОПЪЛНИТЕЛНА РАЗПОРЕДБА

§ 1. По смисъла на вътрешните правила „териториална дирекция” е дирекция по чл. 29 или по чл. 35 от Устройствения правилник на Министерството на външните работи, приет с ПМС № 202 от 2013 г., обн. ДВ, бр. 80 от 2013 г., която отговаря за двустранните отношения със съответната страна-партньор.

ПРЕХОДНИ И ЗАКЛЮЧИТЕЛНИ РАЗПОРЕДБИ

§2. Настоящите правила се приемат на основание чл. 5, ал.4 от Устройствения правилник на Министерството на външните работи.

§ 3.(1) За проектите, одобрени с Решение № 771 на Министерския съвет от 14.12.2017 г. за даване на съгласие за сключване на споразумения за предоставяне на безвъзмездна финансова помощ за изпълнението на проекти в Република Сърбия, Република Македония, Република Албания, Босна и Херцеговина, Грузия, Република Молдова, Украйна и Република Армения се прилагат разпоредбите на Раздел III и Раздел IV от настоящите правила .

(2) Разпоредбите на Вътрешните правила се прилагат, с изключение на предвидените в раздел ІІ срокове, и по отношение на проекти, които ще бъдат изпълнявани през 2018 г., извън тези по ал. 1.